МИНИСТЕРСТВО ЗА ТРУД И СОЦИЈАЛНА ПОЛИТИКА

##### ПРЕДЛОГ НА ЗАКОН

ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ВРАБОТУВАЊЕТО И ОСИГУРУВАЊЕ ВО СЛУЧАЈ НА НЕВРАБОТЕНОСТ

# Скопје, април 2019 година

ВОВЕД

I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ

Со Законот за вработувањето и осигурување во случај на невработеност („Службен весник на Република Македонија” број 37/97, 25/00, 101/ 00, 50/01, 25/03, 37/04, 4/ 05, 50/06, 29/07, 102/08, 161/08, 50/10, 88/10, 51/11, 11/12, 80/12, 114/12, 39/14, 44/14, 113/14, 56/15, 129/15, 147/15, 154/15, 27/16, 119/16, 21/18 и 113/18), се уредуваат прашањата во врска со размената на трудот, правата и обврските на работодавачите, невработените лица, други лица кои бараат работа и државата, во врска со вработувањето и осигурување во случај на невработеност и други прашања од значење за вработувањето.

 Поради реформите во системот на социјална заштита, се предвидува зајакната активација на корисниците на гарантирана минимална помош, на начин што сите работоспособни членови на домаќинството ќе се вклучат во активни програми за вработување, заради нивно оспособување за работа и вработување. Ова подразбира задолжително континуирано присуство на обуки како и прифаќање на понуда за вработување. При тоа, се воведува нов метод на стручна работа преку „управување со случај“, каде стручните лица во центрите за вработување, во соработка со вработените во центрите за социјална работа, планирано ќе работат со корисниците, со цел за надминување на социјалниот ризик и вклучување во општеството. Одговорно лице од Агенцијата за вработување на Република Северна Македонија, заедно со социјалниот работник од надлежен центар за социјална работа ќе работат со сите работоспособни членови на домаќинството за стекнување и подобрување на работните вештини и знаења, во согласност со нивните можности и потребите на пазарот на труд, што ќе овозможи нивно вработување како најдобар начин за излез од сиромаштијата. Ова ја наметна потребата за измена на дел од одредбите во Законот за вработувањето и осигурување во случај на невработеност, кои ја регулираат евиденцијата, регистрирањето и бришењето на невработените лица од евиденцијата, односно од регистрите и истите ќе се однесуваат и на корисниците на гарантирана минимална помош. Дополнително, за оваа цел покрај административните службеници и помошно-техничките лица во Агенцијата за вработување, ќе треба да се вработат околу 80 нови лица, кои како даватели на јавни услуги, ќе работат заедно со стручните лица од центрите за социјална работа.

 Покрај тоа, согласно наодите и препораките од Конечниот извештај на овластениот државен ревизор за извршена ревизија на финансиски извештаи и ревизија на усогласеност за 2017 година на Агенцијата за вработување на Република Македонија- сметка на буџет на фонд, потребно е поконкретно уредување на категоризацијата и нивоата на работните места, платите на вработените (бодови) и начинот на утврдување на вредноста на бодот во согласност со Законот за административни службеници и Законот за вработените во јавен сектор.

 Дополнително, со донесување на Законот за данокот на личен доход и престанување на важење на Законот за персонален данок на доход, се наметна потребата од терминолошко усогласување на Законот за вработувањето и осигурување во случај на невработеност. Имено, со Законот е предвидено работодавачот кој ќе вработи работник на неопределено време над бројот на вработените на неопределено време, на денот на вработувањето на нови работници, да се ослободи од плаќање на персонален данок од доход за нововработените работници. Исто така, со дел од одредбите од законот, под одредени услови, се предвидува ослободување од плаќање на персонален данок на доход за работодавачите кои ќе вработат работници од други одредени категории на невработени лица (корисници на социјална помош, невработени лица до 35 години возраст, над 35 години возраст и др).

 Ваквите состојби ја наметнаа потребата од изменување и дополнување на Законот за вработувањето и осигурување во случај на невработеност.

II. ЦЕЛИ, НАЧЕЛА И ОСНОВНИ РЕШЕНИЈА

Целта на Предлог на Законот за изменување и дополнување на Законот за вработувањето и осигурување во случај на невработеност, е подршка на реформата на системот на социјална заштита, како и уредување на статусот на вработените во Агенцијата за вработување на Република Северна Македонија, согласно Законот за административни службеници и Законот за вработените во јавен сектор. Поради престанување на важење на Законот за персонален данок на доход, со истиот Закон се врши и терминолошко усогласување со Законот за данокот на личен доход.

Предлогот на Закон за изменување и дополнување на Законот за вработувањето и осигурување во случај на невработеност се заснова на истите начела на кои е заснован и основниот Закон.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Законот чие донесување се предлага, повлекува обврска за обезбедување средства за неговото спроведување од Буџетот на Агенцијата за вработување на Република Северна Македонија.

IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

Законот повлекува обврска за обезбедување дополнителни финансиски средства за неговото спроведување, во износ од 32.000.000 денари на годишно ниво, за исплата на плати на новите вработени лица.

ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ВРАБОТУВАЊЕТО И ОСИГУРУВАЊЕ ВО СЛУЧАЈ НА НЕВРАБОТЕНОСТ

Член 1

Во Законот за вработувањето и осигурување во случај на невработеност („Службен весник на Република Македонија” бр. 37/97, 25/00, 101/00, 50/01, 25/03, 37/04, 4/05, 50/06, 29/07, 102/08, 161/08, 50/10, 88/10, 51/11, 11/12, 80/12, 114/12, 39/14, 44/14, 113/14, 56/15,  129/15, 147/15, 154/15, 27/16, 119/16, 21/18 и 113/18) во целиот текст по зборот „Република“ се додава зборот „Северна“, освен во членот 98-ѓ став 1 алинеја 3.

Член 2

Во член 3-а ставот 4 се брише.

Член 3

Во член 17 во алинејата 1 по зборовите „дефицитарни занимања,“ се додаваат зборовите „како и млади лица до 29 години“.

Член 4

Во член 19 во став 1 по алинејата 17 се додава нова алинеја 18, која гласи:

„-давање услуги и на млади лица до 29 години, кои прв пат се пријавуваат во Агенцијата како невработени лица;”

Член 5

Во член 53 по ставот 4 се додава нов став 5, кој гласи:

„По исклучок од став 4 алинеја 3 на овој член, како невработено лице, во смисла на овој закон, се смета лице кое е сопственик, основач или управител на трговско друштво и друго правно лице или е член на раководен орган, односно овластено лице во трговско друштво и друго правно лице, освен во здруженија и фондации, а кое е корисник на гарантирана минимална помош, согласно прописите од областа на социјалната заштита”.

Ставот 5 станува став 6.

Член 6

Во член 56 ставовите 4, 5 и 6 се бришат.

Член 7

Во член 57 став 1 алинејата 2 се менува и гласи:

„ – на работно место што е оддалечено најмногу 50 километри од адресата на живеење на лицето до местото на работа, односно најмногу 30 километри за невработено лице што живее самостојно со дете на возраст помала од 15 години, во рамките на заедничко домаќинство и “

Член 8

Во член 58 алинејата 2 се менува и гласи:

„ – на работно место што е оддалечено најмногу 50 километри од адресата на живеење на лицето до местото на работа, односно најмногу 30 километри за невработено лице што живее самостојно со дете на возраст помала од 15 години во рамките на заедничко домаќинство и “

Член 9

Во член 59 по ставот 1 се додава нов став 2, кој гласи:

„По исклучок од став 1 на овој член, невработеното лице кое е и корисник на гарантирана минимална помош согласно прописите од областа на социјална заштита, кое бара работа лично или преку електронскиот систем на Агенцијата, се пријавува во Агенцијата на чие подрачје има престојувалиште, утврдено со решение од центарот за социјална работа”.

Ставовите 2, 3 и 4 стануваат ставови 3, 4 и 5.

Член 10

Во член 59-а ставовите 3, 4, 5 и 6 се бришат.

Член 11

По член 59-б се додава нов член 59-в, кој гласи:

„Член 59-в

Лицето се брише од евиденцијата на невработени лица доколку:

 - веќе не е невработено, според одредбите од овој закон;

- само се одјави од евиденцијата на невработени лица;

- не се пријави во законски утврдениот рок или не се јави на покана на Агенцијата од неоправдани причини;

- не ја извести Агенцијата за стекнувањето и губењето на правата по основ на осигурување во случај на невработеност;

- два пати во текот на две години одбие да се вклучи во обука, преквалификација, доквалификација или субвенционирано вработување;

- не ги исполни обврските од договорот за учество во програма за активна политика за вработување;

 - два пати во текот на две години одбие соодветно или погодно вработување или одбие да присуствува или не се јави на интервју за работа на кое е упатено од страна на Агенцијата;

- не обезбедува точни податоци за потребите на водење на евиденција на невработените лица или за статус на учесник во програма за активна политика за вработување;

- кај лицето се утврди постоење на причина поради која привремено не може да се вработи;

- е во притвор во времетраење од повеќе од шест месеци или доколку започне да издржува казна затвор од шест месеци и повеќе;

- од страна на инспекциски орган се затекне да работи, спротивно на закон;

- не бара активно работа;

- одбие да потпише индивидуален план за вработување согласно овој закон;

- не ги почитува преземените обврски во индивидуалниот план за вработување;

- исполни услови за пензија;

- на странец му истече важноста на личната работна дозвола;

- одбие работно ангажирање за вршење на јавни работи два пати во текот на две години;

 - замине на отслужување на доброволен воен рок;

- e самовработено;

- е сопственик, основач или управител на трговско друштво и друго правно лице или е член на раководен орган, односно овластено лице во трговско друштво и друго правно лице, освен во здруженија и фондации;

- врши земјоделска, сточарска или друга дејност;

- врши занаетчиска односно професионална дејност;

- е корисник на пензија;

- има статус на ученик во средно училиште, редовен студент, стажант и лице кое учествува во образование за возрасни, а е помладо од 26 години и

- работно е ангажирано или врши дејност, спротивно на законот.

Учеството во програми за активна политика за вработување не е причина за бришење од евиденцијата на невработени лица, освен во случаи кога лицето зема учество во програма за активна политика за вработување која води до склучување на договор за вработување, со склучувањето на договорот за вработување.

Инспекцискиот орган е должен писмено да го извести центарот за социјална работа и Агенцијата за невработеното лице кое ќе се затекне да работи спротивно на закон.

Лице кое е избришано од евиденцијата на невработените лица поради основите од став 1 алинеи 2, 3, 4, 5, 6, 7, 8, 11, 12, 13, 14 и 17 на овој член, може повторно да се пријави во евиденцијата, по истекот на една година од денот на бришењето од евиденцијата.”

Член 12

Во член 61-а став 2 во точката 1) алинејата 7 се менува и гласи:

„- период во кој се остварува право на гарантирана минимална помош, согласно прописите од областа на социјалната заштита “.

Член 13

Во член 61-б ставот 1 се менува и гласи:

„Агенцијата собира податоци потребни за остварување на своите надлежности, утврдени со закон, директно од лицето на кое се однесуваат податоците и од евиденциите кои се водат во следните органи: Управата за јавни приходи, Фондот за здравствено осигурување на Северна Македонија, Фондот на пензиското и инвалидското осигурување на Северна Македонија, центрите за социјална работа, Државниот инспекторат за труд, Централниот регистар на Република Северна Македонија, Врховниот суд на Република Северна Македонија и од други органи и институции кои водат евиденции, утврдени или водени врз основа на закон, а кои се потребни за остварување на надлежностите на Агенцијата. ”

 Член 14

Членот 61-ѓ се менува и гласи:

 „Лицето се брише од регистарот на невработени лица или од регистарот на лица кои учествуваат во програми за активна политика за вработување, доколку:

- веќе не е невработено, според одредбите на овој закон;

- само се одјави од евиденцијата на невработени лица;

- не се пријави во законски утврдениот рок или не се јави на покана на Агенцијата од неоправдани причини;

- не ја извести Агенцијата за стекнувањето и губењето на правата по основ осигурување во случај на невработеност;

- два пати во текот на две години одбие да се вклучи во обука, преквалификација, доквалификација или субвенционирано вработување;

- не ги исполни обврските од договорот за учество во програма за активна политика за вработување;

 - два пати во текот на две години одбие соодветно или погодно вработување или одбие да присуствува или не се јави на интервју за работа на која е упатено од страна на Агенцијата;

- не обезбедува точни податоци за потребите на водење на евиденција на невработените лица или за статус на учесник во програма за активна политика за вработување;

- кај лицето се утврди постоење на причина поради која привремено не може да се вработи;

- е во притвор во времетраење од повеќе од шест месеци или доколку започне да издржува казна затвор од шест месеци и повеќе;

- од страна на инспекциски орган се затекне да работи, спротивно на закон,

- не бара активно работа;

- одбие да потпише индивидуален план за вработување, согласно овој закон;

- исполни услови за пензија;

- на странец му истече важноста на личната работна дозвола;

- одбие работно ангажирање за вршење на јавни работи два пати во текот на две години;

 - замине на отслужување на доброволен воен рок;

- e самовработено;

- е сопственик, основач или управител на трговско друштво и друго правно лице или е член на раководен орган, односно овластено лице во трговско друштво и друго правно лице, освен во здруженија и фондации;

- врши земјоделска, сточарска или друга дејност;

- врши занаетчиска односно професионална дејност;

- е корисник на пензија;

- има статус на ученик во средно училиште, редовен студент, стажант и лице кое учествува во образование за возрасни, а е помладо од 26 години и

- работно е ангажирано или врши дејност, спротивно на законот.”

Член 15

Во член 87-а по ставот 2 се додава нов став 3, кој гласи:

„Вработените во Агенцијата кои вршат услуги од дејноста на трудот, односно кои вршат услуги на помош и поддршка на учесниците на пазарот на трудот имаат статус на даватели на јавни услуги од дејноста на трудот (во натамошниот текст: даватели на јавни услуги) и за нив се применуваат одредбите од овој закон, одредбите од Законот за вработените во јавниот сектор и општите прописи од областа на работните односи.”

Ставовите 3 и 4 стануваат ставови 4 и 5.

Член 16

Членот 87-б се менува и гласи:

„Вработените во Агенцијата, согласно видот на работните задачи кои ги извршуваат можат да бидат распоредени на работни места на: административни службеници, даватели на јавни услуги или помошно-технички лица.”

Член 17

Членот 87-в се менува и гласи:

 „Вработените во Агенцијата кои вршат работи од административна природа за спроведување на вработувањето и осигурување во случај на невработеност имаат статус на административни службеници.

За вработените од ставот 1 на овој член, категориите, нивоата и звањата се утврдуваат согласно Законот за административни службеници.

 За прашањата кои се однесуваат на вработувањето, правата и должностите, унапредувањето, стручното усовршување и оспособување, мерењето на ефектот, системот на плати, одговорноста, престанокот на вработувањето, заштитата и одлучувањето за правата и обврските и други прашања во врска со работниот однос на административните службеници во Агенцијата, се применуваат одредбите од Законот за административни службеници и Законот за вработените во јавниот сектор.”

Член 18

По членот 87-в се додаваат осум поднаслови и дваесет и три нови членови 87-г, 87-д, 87-ѓ, 87-е, 87-ж, 87-з , 87-ѕ, 87-и, 87-ј, 87-к, 87-л, 87-љ, 87-м, 87-н, 87-њ, 87-о, 87-п, 87-р, 87-с, 87-т, 87-ќ, 87-у и 87-ф, кои гласат:

„ Даватели на јавни услуги

Член 87-г

Вработените во Агенцијата кои се даватели на јавни услуги се групираат вогрупа III, подгрупа 3 од Законот за вработените во јавниот сектор.

 За вработените од ставот 1 на овој член се утврдуваат следниве категории и нивоа на работни места:

а) Категорија А стручни службеници за подготовка за вработување (психологија, педагогија или социјална работа и социјална политика)

- Ниво А1 координатор на оддел;

* Ниво А2 виш стручен службеник за подготовка за вработување;
* Ниво А3 самостоен стручен службеник за подготовка за вработување ;
* Ниво А4 стручен службеник за подготовка за вработување и
* Ниво А5 (180/240 ЕКТС) -помлад стручен службеник за подготовка за вработување.

б) Категорија Б стручни службеници за посредување при вработување (организациски науки и управување (менаџмент), економски науки или правни науки)

* Ниво Б1 координатор на оддел
* Ниво Б2 виш стручен службеник за посредување при вработување;
* Ниво Б3 самостоен стручен службеник за посредување при вработување;
* Ниво Б4 стручен службеник за посредување при вработување
* Ниво Б5 (180/240 ЕКТС) помлад стручен службеник за посредување при вработување.

Вработениот од ставот 2 на овој член треба да ги исполнува следниве општи услови:

 - да е државјанин на Република Северна Македонија,

 - да е полнолетен,

 - да има општа здравствена способност за работното место и

 - со правосилна судска пресуда да не му е изречена казна забрана за вршење на професија, дејност или должност.

Вработениот од ставот 2 на овој член треба да ги исполнува следниве посебни услови:

* за ниво А1 и Б1 стекнати 240 кредити според ЕКТС или завршен VII/1 степен и најмалку пет години работно искуство во областа на трудот;
* за ниво А2 и Б2 стекнати 240 кредити според ЕКТС или завршен VII/1 степен и најмалку три години работно искуство во областа на трудот;
* за ниво А3 и Б3 со стекнати 240 кредити според ЕКТС или завршен VII/1 степен и најмалку две години работно искуство во областа на трудот;
* за нивo А4 и Б4 стекнати најмалку 180 кредити според ЕКТС или завршен VII/1 степен, и најмалку една година работно искуство во областа на трудот и
* за нивo А5 и Б5 стекнати најмалку 180 кредити според ЕКТС или завршен VII/1 степен, без или со работно искуство без работно искуство.

За сите нивоа од категоријата А и Б, посебни услови за работното место се и активно познавање на компјутерски програми за канцелариско работење, други посебни работни компетенции утврдени во актот за систематизација на работни места за соодветното работно место, како и активно познавање на еден од трите најчесто користени јазици на Европската Унија (англиски, француски, германски).

 Покрај општите услови за пополнување на работно место на даватели на јавни услуги , кандидатот треба да ги исполни и посебните услови согласно со класификацијата на работните места .

Класификацијата на работните места по звање во рамките на исто ниво од ставот 2 на овој член и посебните услови за секое работно место, ќе биде утврдена со актот за внатрешна организација и актот за систематизација на работните места во Агенцијата.

За прашањата кои се однесуваат на класификацијата, вработувањето, правата и должностите, унапредувањето, стручното усовршување и оспособување, мерењето на ефектот, системот на плати, одговорноста, престанокот на вработувањето, заштитата и одлучувањето за правата и обврските и други прашања во врска со работниот однос на давателите на јавни услуги, во Агенцијата се применуваат одредбите од овој закон, Законот за вработените во јавниот сектор и општите прописи од областа на работните односи. “

 Вработување и унапредување на давателите на јавни услуги

Член 87-д

 Директорот на Агенцијата, подготвува годишен план за вработување во Агенцијата за наредната година, согласно Законот за вработените во јавниот сектор.

Член 87-ѓ

 Директорот на Агенцијата донесува одлука за потреба од вработување на даватели на јавни услуги, за пополнување на слободно работно место во Агенцијата.

 Со одлуката од ставот 1 на овој член се определува дали пополнувањето на слободното работно место во Агенцијата се врши преку вработување на лице по пат на објавување на јавен оглас, објавување на интерен оглас или мобилност преку распоредување или преземање, согласно одредбите од Законот за вработените во јавниот сектор.

По исклучок од став 2 на овој член, во Агенцијата може да се пополни работно место преку склучување на договор за вработување на определено време согласно Законот за вработените во јавниот сектор.

Член 87-е

 Во случај кога потребата од давател на јавни услуги се обезбедува со објавување на јавен оглас, истиот треба да се објави во најмалку два дневни весника, од кои најмалку во по еден од весниците што се издаваат на македонски јазик и во весниците што се издаваат на јазикот што го зборуваат најмалку 20% од граѓаните, кои зборуваат службен јазик различен од македонскиот јазик. За прашањата поврзани со објавување јавен оглас се применуваат општите прописи за работни односи.

Кога вработувањето на даватели на јавни услуги се врши по пат на јавен оглас, истиот треба да ги содржи условите што се бараат за вршење на работата, почетокот и завршетокот на дневното и неделното работно време, распоредот на работното време и паричниот износ на основната плата за работното место за кое се бара давател на јавни услуги и рокот за пријавување, кој не смее да биде пократок од три работни дена.

 Директорот на Агенцијата формира Комисија за селекција за вработување, која е составена од претседател и два члена од редот на вработените и нивни заменици, со исто или повисоко звање со давателот на јавни услуги за кое работно место е објавен јавниот оглас, а еден член на комисијата е лице вработено во организационата единица за управување со човечки ресурси.

 Постапката по јавниот оглас се спроведува во две фази: административна селекција, која се состои од проверка на внесените податоци во пријавата и приложените докази во пријавата и интервју. За кандидатите за кои при административната селекција ќе се утврди дека не ги исполнуваат условите утврдени во јавниот оглас, постапката на селекција завршува. За останатите кандидати во рок од пет дена по завршувањето на административната селекција, Комисијата спроведува интервју.

 По завршената административна селекција и интервјуто, Комисијата за селекција за вработување составува ранг листа која во рок од пет дена му ја доставува на директорот и му го предлага прворангираниот кандидат на директорот. При составувањето на ранг листата Комисијата за селекција за вработување ги применува одредбите од Законот за вработените во јавниот сектор, за вработувањата на кандидати со припадност на заедницата, согласно годишниот план на Агенцијата.

 Директорот донесува одлука за вршење избор или неизбор на кандидат, во рок од осум дена по приемот на ранг-листата од Комисијата за селекција за вработување, која се објавува на интернет страницата на Агенцијата. Против одлуката, незадоволните кандидати може да изјават жалба до Државната комисија за одлучување во управна постапка и постапка од работен однос во втор степен, во рок од осум дена од денот на објавувањето на интернет страната на Агенцијата. По конечноста на одлуката за избор на кандидат, директорот склучува договор за вработување со избраниот кандидат.

Член 87-ж

 Во случаи кога пополнувањето на слободно работно место се врши по пат на објавување на интерен оглас, истиот се објавува на огласната табла на Агенцијата. При постапката за унапредување се почитува начелото за правична застапеност. Постапката за унапредување може да започне откако ќе се добие известување за обезбедени финасиски средства.

 Интерниот огласот содржи податоци за работното место кое треба да се пополни и за потребните услови кои треба да ги исполни давателот на јавни услуги, согласно овој закон и актот за внатрешна организација и систематизација на работните места на Агенцијата и рок за пријавување на интерниот оглас, кој не може да биде пократок од пет работни дена од денот на неговото објавување. На интерниот оглас може да се пријави давател на јавни услуги вработен во Агенцијата, кој ги исполнува општите и посебните услови пропишани за сооодветното ниво во овој закон и во актот на систематизација, како и :

- да е оценет со оцена “4” или “5 “ при последното оценување,

- да поминал најмалку две години на тековното работно место и

- да не му е изречена дисциплинска мерка во последната година пред објавувањето на интерниот оглас.

 Кандидатите се пријавуваат на интерниот оглас со поднесување на пополнета пријава и докази за податоците содржани во пријавата и истата преку архивата ја доставуваат до организационата единица за управување со човечки ресурси. Рокот за пријавување не може да биде пократок од пет, односно подолг од 10 дена, од денот на неговото објавување.

 Директорот формира Комисија за селекција за унапредување, составена од три члена од кои еден давател на јавни услуги со исто или повисоко звање со давателот на јавни услуги за кое работно место е објавен интерниот оглас, еден вработен во организационата единица за управување со човечки ресурси и раководителот на организационата единица во која се пополнува работното место.

 Постапката по интерниот оглас се спроведува во две фази: административна селеција, која се состои од проверка на внесените податоци во пријавата и приложените докази во пријавата и интервју. За кандидатите за кои при административната селекција ќе се утврди дека не ги исполнуваат условите утврдени во интерниот оглас, постапката на селекција завршува. За останатите кандидати во рок од пет работни дена по завршувањето на административната селекција комисијата спроведува интервју.

 По завршената административна селекција и интервјуто, комисијата составува ранг листа и му го предлага прворангираниот кандидат на директорот. Во рок од три работни дена од добивање на предлогот, директорот е должен да донесе одлука за избор. Одлуката за избор се објавува на интернет страницата на Агенцијата.

 Директорот може да донесе одлука за невршење на избор и во истата е должен да ги наведе причините за нејзиното донесување.

 Против одлуката за избор или невршење на избор на давател на јавни услуги, незадоволниот кандидат може да изјави жалба до Државната комисија за одлучување во управна постапка и постапка од работен однос во втор степен, во рок од осум дена од денот на објавување на интернет страницата.

Управување со ефектот и оценување на давателите на јавни услуги

Член 87-з

 Вработените во Агенцијата кои се даватели на јавни услуги, имаат право на стручно усовршување, за што директорот донесува годишен план за обуки.

Член 87-s

 Агенцијата воспоставува систем за управување со ефектот на давателите на јавни услуги.

 Системот од ставот 1 на овој член го сочинуваат: утврдување на работните цели и задачи, утврдување на индивидуалниот план за стручно усовршување, како и постапка за оценување на ефекот на давателот на јавни услуги.

 Работните цели и задачи се утврдуваат од страна на непосредно претпоставениот, во соработка со давателот на јавни услуги во декември во тековната година за наредната година.

 Во индивидуалниот план за стручно усовршување се утврдува потребата за стручно усовршување на давателот на јавни услуги, заради ефикасно извршување на утврдените работни цели и задачи и потребата од развој и унапредување на работните компетенции.

 Индивидуалниот план за стручно усовршување се утврдува од страна на непосредно претпоставениот во соработка со давателот на јавни услуги.

 Непосредно претпоставениот е должен континуирано да го следи ефектот на давателот на јавни услуги во текот на целата година и по потреба да предлага мерки за подобрување на истиот.

 Како дел од процесот на континуирано следење на ефектот на давателот на јавни услуги, најдоцна до 30 јуни во годината, се спроведува полугодишно интервју.

 По спроведување на полугодишното интервју се пополнува извештајот за полугодишно интервју, кој го потпишуваат давателот на јавни услуги и неговиот непосредно претпоставен.

 Копија од извештајот од ставот 3 на овој член му се доставува на давателот на јавни услуги.

 Доколку во извештајот за полугодишното интервју, непосредно претпоставениот утврди дека давателот на јавни услуги не ги исполнил поставените цели односно покажува незадоволителни резултати за време на полугодишниот период, не покажува потребна стручност и компентентност, има значителни грешки во работата и постапувањето, работните задачи ги извршува ненавремено односно не покажува интерес за квалитетот на извршување на работните задачи, истиот ќе започне постапка за подобрување на ефектот.

 Во постапката за подобрување на ефектот се предлагаат дополнителни обуки или менторство и се изрекува писмена опомена во која давателот на јавни услуги се предупредува на можноста да биде оценет со негативна оценка доколку и покрај укажувањата и предложените мерки, до истекот на годината за која се врши оценувањето, не го подобри својот ефект.

Член 87 - и

 Давателите на јавни услуги, задолжително се оценуваат еднаш годишно, и тоа најдоцна до 1 декември за тековната година.

 Оценувањето на давателот на јавни услуги го врши непосредно претпоставениот (во натамошниот текст: оценувачот).

 Оценувачот со оценка “1”, “2”, “3”, “4” или “5” ја оценува работата на давателот на јавни услуги во однос на квалитетот, ефективноста и ефикасноста на работењето, почитувањето на роковите и нивото на исполнување на утврдените работни цели и задачи, нивото на вклученост и посветеност на работата, придонесот во реализацијата на програмата за работа на установата, реализацијата на индивидуалниот план за стручно усовршување и однесувањето на давателот на јавни услуги, а го зема предвид и извештајот од полугодишното интервју.

 Годишната оценка на давателот на јавни услуги се добива врз основа на оценката на оценувачот која учествува со 60%, како и од просечната оценка од двајца други даватели на јавни услуги во Агенцијата со кои оценуваниот имал непосредна соработка (во натамошниот текст: другите оценувачи), која учествува со 40%.

 Другите оценувачи ги бира давателот на јавни услуги во договор со неговиот оценувач и истите со оценки “1”, “2”, “3”, “4” или “5” ги оценуваат општите работни компетенции на давателот на јавни услуги и предлагаат начини на подобрување на работата на давателот на јавни услуги.

 За спроведување на оценувањето од страна на други оценувачи, директорот на Агенцијата, најдоцна до 1 октомври е должен да донесе решение во кое ќе го назначи времето и местото на спроведување на оценувањето и ќе формира комисија за спроведување на оценувањето.

 Оценувачите од ставот 5 на овој член се должни на пропишан образец да ги оценат давателите на јавни услуги и да ги достават обрасците за оценување до Kомисијата во утврденото време и место за спроведување на оценувањето.

 Формата и содржината на образецот од ставот 7 на овој член ги пропишува министерот надлежен за работите од областа на трудот.

 По завршувањето на оценувањето, копија од образецот за оценување се доставува и до давателот на јавни услуги.

 Годишната оценка на давателот на јавни услуги може да биде:

 - „особено се истакнува”, доколку има вредност од 4,51 до 5,00,

 - „се истакнува”, доколку има вредност од 3,51 до 4,50,

 - „задоволува”, доколку има вредност од 2,51 до 3,50,

 - „делумно задоволува”, доколку има вредност од 1,51 до 2,50 и

 - „не задоволува”, доколку има вредност од 1,00 до 1,50.

 Против оценката на ефектот, незадоволниот давател на јавни услуги има право да поднесе жалба до Државната комисија за одлучување во управна постапка и постапка од работен однос во втор степен, во рок од осум дена по приемот на копијата на образецот за оценување.

Член 87-ј

 Давател на јавни услуги кој во текот на годината за која се врши оценувањето, бил отсутен од работа подолго од шест месеци (боледување, неплатено отсуство и друго), како и давателот на јавни услуги кој за првпат се вработил во Агенцијата и работел пократко од шест месеци во периодот за кој се врши оценувањето, нема да биде оценуван.

 Оценувањето на давателот на јавни услуги, кој во текот на годината за која се врши оценувањето, преку постапка на мобилност e распореден, односно преземен на друго работно место, го врши новиот оценувач, врз основа на писмен извештај од претходниот оценувач.

 Доколку оценувачот во текот на годината за која се врши оценувањето, го промени работното место или му престане работниот однос, оценувањето на давателот на јавни услуги со кои раководел, го врши новиот оценувач, врз основа на писмен извештај од претходниот оценувач.

 Дисциплинска одговорност на вработените

Член 87 - к

 Вработените во Агенцијата кои се даватели на јавни услуги, лично се одговорни за вршењето на работите и работните задачи од работното место.

 За повреда на службената должност, давателот на јавни услуги од ставот 1 на овој член одговара дисциплински, за дисциплинска неуредност и дисциплински престап.

 Дисциплинска неуредност претставува полесна повреда на работната дисциплина, работните задачи или угледот на Агенцијата, и тоа:

- непочитување на работното време, распоредот и користењето на работното време,

- неуредно чување на службените списи и податоците,

- недоаѓање на работа два работни дена во текот на една календарска година без оправдување,

- неизвршување, несовесно, ненавремено или небрежно вршење на работата и работните задачи, со полесни последици од повредата,

- непристојно однесување на давателот на јавни услуги при вршење на работа и работните задачи со полесни последици од повредата,

- недомаќинско користење и употреба на доверените финансиски средства и средствата за работа,

- неоправдано неизвестување на непосредно претпоставениот, односно на директорот за спреченоста за недоаѓање на работа во рок од три часа и

- одбивање на стручно оспособување и усовршување на кое давателот на јавни услуги се упатува.

Член 87-л

 Дисциплински престап претставува потешка повреда на службена должност, работната дисциплина, угледот на Агенцијата или угледот на давателот на јавни услуги, и тоа:

- неизвршување, несовесно, ненавремено или небрежно вршење на работните задачи со потешки последици од повредата,

- непристојно однесување на давателот на јавни услуги при вршење на работа и работни задачи со потешки последици од повредата,

- искажување и застапување на политичко уверување во вршењето на работните задачи, учество во изборни активности или други јавни настапи од таков карактер во текот на работното време, доведување во прашање на својот статус на вработен во Агенцијата како давател на јавни услуги со вршење на партиски активности, носење или истакнување на партиски симболи во работната просторија,

- одбивање на давање или давање на неточни податоци на институциите, односно на граѓаните и правните лица, доколку давањето на податоците е утврдено со закон,

- незаконито располагање со материјалните и финансиските средства,

- одбивање на вршење на работни задачи поврзани со работно место на кое е распореден,

- одбивање на писмена наредба за извршување на работни задачи поврзани со работата на Агенцијата издадени од непосредно претпоставениот односно директорот,

- непреземање или нецелосно преземање на пропишаните мерки за осигурување на безбедноста на доверените предмети во работа,

- предизвикување на материјална штета со намера или крајно невнимание,

- повторување на дисциплинската неуредност повеќе од два пати во тековната година,

- примање на подароци или друг вид на корист,

- злоупотреба на боледување,

- злоупотреба на доверливи податоци,

- злоупотреба на лични податоци,

- злоупотреба на доверените овластувања во вршењето на работните задачи,

- внесување и употреба, како и работење под дејство на алкохол или наркотични средства,

- непридружување кон прописите за заштита од болест, безбедност и здравје при работа, пожар, експлозија, штетно дејствување на отрови и други опасни материи и на прописите за заштита на животна средина,

- поставување на личен финансиски интерес во судир со положбата и статусот на давател на јавни услуги,

- навредливо или насилничко однесување на работното место,

- оддавање на класифицирана информација со степен на тајност, утврдена со закон и

- непостапување по обврската за оценување на давателот на јавни услуги.

 Одговорноста за сторено кривично дело, односно прекршок не ја исклучува дисциплинската одговорност на давателот на јавни услуги.

Член 87-љ

 Со одлука за утврдена дисциплинска неуредност на давателот на јавни услуги може да му се изрече една од следниве дисциплински мерки:

- писмена опомена и

- парична казна во висина од 20% од висината на едномесечниот износ на нето плата на давателот на јавни услуги, исплатена во последниот месец пред дисциплинската неуредност во траење од еден до три месеци.

 Со одлука за утврден дисциплински престап, на давателот на јавни услуги може да му се изрече една од следниве дисцилински мерки:

- парична казна во висина од 30% од висината на едномесечниот износ на нето плата на давателот на јавни услуги, исплатена во последниот месец пред дисциплинскиот престап, во траење од еден до шест месеци и

- престанок на работниот однос кога настапиле штетни последици за Агенцијата, а притоа не се утврдени олеснителни околности за давателот на јавни услуги кој го сторил престапот.

 Збирот на паричните казни изречени на давателот на јавни услуги во еден месец за дисциплиска неуредност и дисциплински престап не може да надмине 30% од износот на неговата вкупна нето плата за тој месец.

Член 87-м

 Секој вработен во Агенцијата и друго лице, согласно закон има право да поднесе иницијатива за поведување на дисциплинска постапка против давател на јавни услуги во Агенцијата, која треба да биде образложена.

 Предлог за поведување на дисциплинска постапка против давателот на јавни услуги поднесува непосредно претпоставениот.

 Предлог за поведување на постапка за утврдување на дисциплинска одговорност по правило ги содржи следниве елементи:

 - лично име на давателот на јавни услуги за кого се поднесува предлогот за поведување на постапка за утврдување на дисциплинска одговорност,

 - работно место на кое е распореден давателот на јавни услуги за кого се поднесува предлогот,
 - опис на дејствието/јата со кое/и е извршено кршење на работниот ред и дисциплина или неисполнување на работните обврски,

 - време, начин и место на вршење на дејствието со кое е извршено кршењето на работниот ред и дисциплина или неисполнување на работните обврски и

 - наведување на доказ/и од кои се потврдува таквото однесување, односно доказ што е во прилог на фактот дека е извршено дејствие (службена белешка, писмен извештај, информација, пријави, изјави од сведоци).

Член 87- н

 Директорот на Агенцијата формира Комисија за водење на дисциплинска постапка за дисциплински престап, во рок од осум дена од денот на поднесувањето на предлогот за поведување на дисциплинска постапка.

 Комисијата од ставот 1 на овој член е составена од три члена и нивни заменици вработени во Агенцијата кои не можат да бидат со пониско звање од давателот на јавни услуги против кого се води дисциплинската постапка.

 Ако Комисијата од ставот 1 на овој член утврди дека давателот на јавни услуги не е одговорен, му предлага на директорот да го отфрли предлогот, односно да ја запре постапката.

 Ако Комисијата од ставот 1 на овој член утврди дека давателот на јавни услуги е одговорен, му предлага на директорот изрекување на дисциплинска мерка за дисциплински престап.

 Директорот на Агенцијата, врз основа на предлогот на Комисијата од ставот 1 на овој член, во рок од пет дена донесува решение за изрекување на дисциплинска мерка за дисциплински престап.

Член 87-њ

 Дисциплинска мерка за дисциплинска неуредност на давателот на јавни услуги изрекува директорот на Агенцијата, во рок од осум дена од денот на добиениот писмен извештај од непосредно претпоставениот.

 Пред изрекување на дисциплинската мерка давателот на јавни услуги се известува писмено за наводите на извештајот од ставот 1 на овој член што постојат против него и истиот има право да даде писмен одговор на извештајот од ставот 1 на овој член, во рок од три дена.

 Против одлуката за изрекување на дисциплинска мерка незадоволниот давател на јавни услуги има право во рок од осум дена да поднесе жалба до Државната комисија за одлучување во управна постапка и постапка од работен однос во втор степен.

 Материјална одговорност на давателите на јавни услуги

Член 87-о

 Давателот на јавни услуги во Агенцијата е одговорен за штетата која на работа или во врска со работата, намерно или од крајна небрежност, ја предизвикал на Агенцијата.

 Директорот на Агенцијата формира Комисија за утврдување на материјалната одговорност на давателот на јавни услуги.

 Комисијата од ставот 1 на овој член е составена од три члена и нивни заменици вработени во Агенцијата кои не можат да бидат со пониско звање од давателот на јавни услуги против кого се води дисциплинската постапка.

 Комисијата од ставот 2 на овој член ја утврдува материјалната одговорност за постоење на сторена материјална штета, нејзината висина и начинот на сторување, кој ја предизвикал штетата и кој ќе ја надомести.

 Комисијата од ставот 2 на овој член за утврдената фактичка состојба поднесува извештај, врз основа на кој директорот на Агенцијата донесува решение за надоместок на штета.

 Против решението од ставот 5 на овој член, давателот на јавни услуги во Агенцијата има право да изјави жалба до Државната комисија за одлучување во управна постапка и постапка од работен однос во втор степен, во рок од осум дена од денот на приемот на истото.

Постапката за утврдување на материјална одговорност не може да се поведе ако од денот кога е сторена материјалната штета поминала една година.

 Престанок на работниот однос

Член 87- п

 На давателот на јавни услуги му престанува работниот однос:

 - по негово барање

 - со спогодба,

 - по сила на закон и

 - во други случаи утврдени со овој и друг закон и колективен договор.

 На давателот на јавни услуги му престанува работниот однос во Агенцијата ако поднесе писмено барање за престанок на работниот однос.

 Во случај на престанок на работниот однос по барање на давателот на јавни услуги, отказниот рок трае 30 дена од денот на поднесувањето на барањето.

 На давателот на услуги му престанува работниот однос по сила на закон ако:

- ја загуби работната способност со денот на доставувањето на правосилното решение за утврдување на загубената работна способност,

- му престане државјанството на Република Северна Македонија, со денот на доставувањето на решението за отпуст од државјанство на Република Северна Македонија,

- биде осуден за кривично дело во врска со службената должност со денот на правосилноста на пресудата,

- му е изречена забрана за вршење професија, дејност или должност, со денот на правосилноста на пресудата,

- поради издржување на казна затвор во траење подолго од шест месеци, со денот на започнувањето на издржување на казната,

- неоправдано отсуствува од работа најмалку три работни дена последователно во еден месец,

- се утврди дека при вработувањето премолчил или дал невистинити податоци во однос на општите и посебните услови за вработување,

- во рок од три дена не се врати на работа по завршувањето на неплатеното отсуство,

- органот на државната управа надлежен за инспекциски надзор во рок од една година утврди дека давателот на јавни услуги е вработен спротивно на одредбите од овој закон и други услови согласно закон.

 На давателот на јавни услуги му престанува работниот однос доколку биде оценет со оцена „не задоволува” два пати последователно или најмалку три пати во последните пет години.

Член 87-р

 Решението за престанок на работен однос на давателот на јавни услуги го донесува директорот.

 Решението за престанок на работниот однос се врачува лично на давателот на јавни услуги во работните простории на Агенцијата, односно на адреса на неговото живеалиште.

 Ако давателот на јавни услуги не може да се пронајде на адресата на живеалиштето или ако го одбие врачувањето, решението се објавува на огласната табла на Агенцијата и по изминувањето на осум дена се смета дека решението е врачено.

 Против решението давателот на јавни услуги има право во рок од осум дена да поднесе жалба до Државната комисија за одлучување во управна постапка и постапка од работен однос во втор степен.

Помошно - технички лица

 Член 87-с

Вработените во Агенцијата, кои вршат помошно - технички работи, имаат статус на помошно - технички лица од Групата IV и за нив се утврдуваат следниве подгрупи, категории и нивоа:

- подгрупа 1 категорија А

- подгрупа 2 категорија А

- подгрупа 3 категорија А

- подгрупа 4 категорија А

- подгрупа 5 категорија А

За секоја категорија во подгрупите 1, 2, 3, 4 и 5 се утврдуваат три нивоа, и тоа:

А01 - помошно - технички лица од прво ниво, со најмалку ниво на квалификации IV, 240 кредити според ЕЦВЕТ или МКСОО или четиригодишно средно образование,

А02- помошно - технички лица од второ ниво, со најмалку ниво на квалификации III, 180 кредити според ЕЦВЕТ или тригодишно средно образование и

А03- помошно - технички лица од трето ниво со најмалку ниво на квалификации I или
основно образование.

За прашањата кои се однесуваат на класификацијата, евиденцијата, вработувањето, унапредувањето, стручното усовршување и оспособување и други прашања во врска со работниот однос на помошно – техничките лица вработени во Агенцијата, се применуваат одредбите од овој закон, Законот за вработените во јавниот сектор и општите прописи од областа на работните односи.

Класификацијата на видовите на работните места од ставот 1 на овој член, општите и посебните услови за секое работно место, ќе биде утврдена со актот за внатрешна организација и актот за систематизација на работните места во Агенцијата.

Плата и надомесоци на плата за давателите на јавни услуги и помошно – техничките лица

Член 87-т

Давателите на јавни услуги и помошно - техничките лица во Агенцијата имаат право на плата и надоместоци на плата под услови и критериуми утврдени со овој закон.

Член 87-ќ

Платата на давателите на јавни услуги и помошно - техничките лица се состои од следниве компоненти:

- основна компонента и

- исклучителна компонента.

Основната компонента на плата ја сочинуваат:

- дел на плата за степен на образование;

- дел на плата за ниво; и

- дел на плата за работен стаж.

Делот на плата за степенот на образование кое се бара како минимум за работното место се вреднува на следниот начин:

|  |  |
| --- | --- |
| НИВО НА КВАЛИФИКАЦИИ/ОБРАЗОВАНИЕ  | БОДОВИ |
| Ниво на квалификации VI А, 240 кредити според ЕКТС или завршен VII/1 степен  | 200 |
| Ниво на квалификации VI Б или 180 кредити според ЕКТС  | 175 |
| Ниво на квалификации V А, 60 до 120 кредити според ЕКТС или вишо образование  | 150 |
| Ниво на квалификации IV, 240 кредити според ЕЦВЕТ или МКСОО или четиригодишно средно образование | 100 |
| Ниво на квалификации III, 180 кредити според ЕЦВЕТ или МКСОО или тригодишно средно стручно образование | 90 |
| Ниво на квалификации II, 60 до 120 кредити според ЕЦВЕТ или МКСОО или стручно оспособување во траење до две години | 80 |
| Ниво на квалификации I, завршено основно образование | 70 |

Делот на плата за нивото на кое вработениот е распореден се вреднува на следниот начин:

|  |  |
| --- | --- |
| НИВО | БОДОВИ |
| ДАВАТЕЛИ НА ЈАВНИ УСЛУГИ |
|  |
|  категорија А |  |
| А1 – координатор на оддел | 346 |
| А2- виш стручен службеник за подготовка за вработување | 281 |
| А3 – самостоен стручен службеник за подготовка за вработување | 246 |
| А4 - стручен службеник за подготовка за вработување | 231 |
| А5 - помлад стручен службеник за подготовка за вработување | 201 |
| Категорија Б |  |
| Б1- координатор на оддел | 346 |
| Б2 – виш стручен службеник за посредување при вработување | 281 |
| Б3 – самостоен стручен службеник за посредување при вработување | 246 |
| Б4 – стручен службеник за посредување при вработување | 231 |
| Б5 – помлад стручен службеник за посредување при вработување | 201 |
| ПОMOШНО – ТЕХНИЧКИ ЛИЦА |
| категорија А ниво А1 | 196 |
| категорија А ниво А2 | 181 |
| категорија А ниво А3 | 166 |

Делот на плата за работниот стаж на давателите на јавни услуги и на помошно – техничките лица се вреднува во износ од 0,5% од деловите на платата за степен на образование и за ниво, за секоја навршена година работен стаж, а најмногу до 20%.

Член 87-у

Вредноста на бодот за пресметување на платите на вработените во Агенцијата се утврдува секоја година со одлука на Владата на Република Северна Македонија која на предлог на директорот на Агенцијата се донесува во рок од 10 дена од денот на донесувањето на буџетот на Агенцијата, а во рамките на предвидениот буџет и врз основа на вкупниот број на вработени во Агенцијата, распоредени по соодветните нивоа за тековната година.

Член 87-ф

Исклучителната компонента ја сочинуваат: додатокот на плата за ноќна работа, работа во смени и прекувремена работа.

Давателите на јавни услуги и помошно-техничките лица во Агенцијата имаат право на додаток на плата за:

* ноќна работа;
* работа во смени;
* работа за време на неделен одмор;
* работа за време на празници утврдени со закон; и
* работа подолго од полното работно време.

Работните места од став 1 алинеја 1 и 2 на овој член, треба да бидат предвидени во актот за систематизација на работните места.

Додатокот на плата за ноќна работа по час се вреднува во износ од 35% од износот на основната плата по час.

Додатокот на плата за работа во смени по час се вреднува во износ од 5% од износот на основната плата, пресметана по час.

Давателот на јавни услуги и помошно-техничкото лице кое било ангажирано да работи согласно условите во став 1 алинеи 3, 4 и 5 на овој член, има право на онолку слободни часови, односно денови, колку што бил ангажирано за работата надвор од редовното работно време.

Слободните часови, односнo денови, од тековниот месец, давателот на јавни услуги односно помошно - техничкото лице ги користи до крајот на наредениот месец, по месецот во кој бил ангажиран.

Доколку на давателот на јавни услуги односно помошно-техничките лица не му се обезбеди користење на слободни часови, односно денови согласно став 6 на овој член, му се исплатува додаток на плата во износ од 35% од износот на основната плата, пресметана по час.

Додатоците на плата од став 1 на овој член, меѓусебно не се исклучуваат.

Евидентирањето на работните часови поминати  на работа под услови утврдени во став 1 на овој член, се врши согласно закон.“

Член 19

Во член 88 во ставот 2 зборовите „и на актите за организација и систематизација“ се бришат.

По ставот 2 се додава нов став 3, кој гласи:

 „Согласност на актите за организација и систематизација на работните места на Агенцијата дава Министерството за информатичко општество и администрација. “

Член 20

По членот 91 се додава нов член 91-а, кој гласи:

„Член 91-а

По именувањето на директорот, односно заменикот на директорот на Агенцијата, се склучува менаџерски договор меѓу именуваниот директор, односно заменик на директор и Владата на Република Северна Македонија.”

Член 21

Во член 98 во ставовите 1 и 3 зборовите „персоналниот данок од доход” се заменуваат со зборовите „данокот на личен доход.

Член 22

Во член 98-г став 1 во воведната реченица и во алинеите 1 и 2, член 98-д во ставовите 1, 2, 3 и 5, во член 98-е во ставовите 3, 4, 5, 6 и 7 и во член 98-ж во ставот 4 зборовите „персонален данок од доход” се заменуваат со зборовите „данок на личен доход”.

Член 23

Во член 100 ставот 3 се брише.

Член 24

Статутот и актите за организација и систематизација на работните места на Агенцијата ќе се усогласат со одредбите од овој закон во рок од шест месеци од денот на влегувањето во сила на овој закон.

Член 25

Подзаконскиот акт предвиден со овој закон, ќе се донесе во рок од 30 дена од денот на влегувањето во сила на овој закон.

Член 26

Започнатите постапки до денот на влегувањето во сила на овој закон ќе завршат согласно Законот за вработувањето и осигурување во случај на невработеност („Службен весник на Република Македонија" бр. 37/97, 25/00, 101/00, 50/01, 25/03, 37/04, 4/05, 50/06, 29/07, 102/08, 161/08, 50/10, 88/10, 51/11, 11/12, 80/12, 114/12, 39/14, 44/14, 113/14, 56/15, 129/15, 147/15, 154/15, 27/16, 119/16, 21/18 и 113/18).

Член 27

Овој закон влегува во сила осмиот ден од денот на објавувањето во „Службен весник на Република Северна Македонија“.

ОБРАЗЛОЖЕНИЕ НА ПРЕДЛОГ НА ЗАКОНОТ

I.ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ НА ЗАКОНОТ

Со членот 1 се врши дополнување на Законот во целиот текст, поради промена на името согласно Уставните измени.

Со членот 2 се брише ставот 4 од членот 3-а поради концептуално групирање на основите за бришење на невработените лица од евиденцијата, односно од регистерот на невработени лица.

Со членот 3 се дополнува членот 17 на тој начин што советувањето на работодавачите за вработување на невработени лица со поволни услови ќе ја опфаќа и секоја друга група на население која што е во неповолна положба на пазарот на трудот, имајќи предвид дека состојбите на пазарот на трудот се многу динамични.

Со членот 4 се дополнува членот 19 со нова алинеја со која се предвидува Агенцијата за вработување да дава услуги од размената на трудот и на младите лица кои за прв пат ќе се пријават како невработени лица.

Со членот 5 и 9 се овозможува на корисниците на гарантирана минимална помош еднаков третман со останатите невработени лица, како и еднаков пристап при користење на услугите на Агенцијата со цел нивно вклучување на пазарот на трудот. Така со членот 5 се дава можност на корисник на гарантирана минимална помош да се евидентира како невработено лице иако е сопственик, основач или управител на трговско друштво и друго правно лице, или е член на раководен орган , односно овалстено лице во трговско друштво и друго правно лице. Со членот 9 се дава можност за евидентирање на корисниците на гарантирана минимална помош во системот на евиденција во агенцијата да се внесат според местото на престојување.

Со членот 7 и 8 направени се измени со кои се обезбедува пореално утврдување на условите за сметање на понуденото вработување, како соодветно, односно погодно.

Со членовите 11 и 14 на едно место се утврдени основите за бришење на невработеното лице од евиденцијата на невработени лица, односно од регистарот на невработени лица, со што се овозможува лесна прегледност на основите за бришење и соодветно на тоа поедноставна примена на Законот.

Со членот 12 се врши терминолошко усогласување поради реформи во системот на социјална заштита.

Со членовите 15 се предвидува дел од вработените во Агенцијата за вработување да имаат статус на даватели на јавни услуги и на нив ќе се применуваат одредбите од овој закон, законот за вработените од јавниот сектор и општите прописи од работните односи.

 Со членот 16 се врши поделба на вработените во Агенцијата за вработување на административни службеници, даватели на јавни услуги и помошно технички лица.

 Со членот 17 се менува членот 87-в, според кој вработени во Агенцијата за вработување кои вршат работи од административна природа имаат статус на административни службеници и на нив се применуваат одредбите од Законот за административните службеници и Законот за вработените во јавниот сектор.

Со членот 18 се додаваат 23 нови членови, во кои прецизно се утврдени групите, подгрупите, категориите и нивоата на работните места на вработените во Агенцијата кои се даватели на јавни услуги и помошно - техничките лица; вработувањето и унапредувањето, дисциплинската одговорност, материјалната одговорност, престанокот на работниот однос на давателите на јавни услуги; платите, додатоците на плата, вредноста на бодот и начинот на утврдување на вредноста на бодот за даватели на јавни услуги и помошно - техничките лица.

Со членот 19 се предвидува дека согласност на актите за организација и систематизација на агенцијата за вработување дава Министерството за информатичко општество и администрација.

 Со членот 20 се предвидува склучување на менаџерски договор помеѓу директорот, односно заменикот на директорот на Агенцијата за вработување со Владата на Република Северна Македонија.

Со членовите 21 и 22 се врши и терминолошко усогласување со Законот за данокот на личен доход.

II.МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Решенијата содржани во предлог на Законот за изменување и дополнување на Законот за вработувањето и осигурување во случај на невработеност се поврзани со одделни одредби кои се содржани во основниот Закон, како и со новиот Закон за социјална заштита, Законот за административни службеници, Законот за вработените во јавен сектор и Законот за данокот на личен доход.

III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Со Предлог на Законот за изменување и дополнување на Законот за вработувањето и осигурување во случај на невработеност ќе се обезбеди усогласување со новиот Закон за социјална заштита, Законот за административни службеници, Законот за вработените во јавен сектор и Законот за данокот на личен доход.

ТЕКСТ НА ОДРЕДБИТЕ ОД ЗАКОНОТ ЗА ВРАБОТУВАЊЕТО И ОСИГУРУВАЊЕ ВО СЛУЧАЈ НА НЕВРАБОТЕНОСТ КОИ СЕ МЕНУВААТ И ДОПОЛНУВААТ

Член 3-а

Во индивидуалниот план за вработување кој го изработува Агенцијата во соработка со невработеното лице се утврдуваат целите за вработување, планот на активностите на невработеното лице заради вработување, учество во мерките на активни политики за вработување и местото на вработувањето.

Индивидуалниот план за вработување го потпишуваат Агенцијата и невработеното лице, во рок од 30 дена од денот на регистрирањето во Агенцијата, со важност од шест месеци од денот на потпишувањето, по кој рок се вршат негови измени и дополнувања.

Рокот за измените и дополнувањата од став 2 на овој член, започнува да тече 30 дена пред истекот на рокот од шест месеци, а завршува 30 дена по истекот на рокот од шест месеци.

Доколку невработеното лице не преземе дејствија во смисла на став 3 на овој член се брише од евиденцијата на невработените лица за период од една година.

За другите лица кои бараат работа евидентирани во Агенцијата, Агенцијата нуди услуги на евидентирање и обезбедување на информации за пазарот на труд.

Член 17

Советувањето на работодавачите за вработување на невработени лица со поволни услови опфаќа:

- услуги на работодавачот за можностите, условите и начинот на обезбедување на поволности за вработување на инвалидни лица, лица на кои работниот однос им престанал поради стечај или поради економски, технолошки, структурални или слични промени кај работодавачот, невработени лица кои подолго чекаат за вработување односно лица кои биле невработени 12 месеци од претходните 16 месеци или шест од претходните осум месеци за лицата помлади од 25 години и лица од дефицитарни занимања, со упатување од страна на Агенцијата во согласност со договор со работодавачот;

- услуги на работодавачот во обезбедување на потребите од вработување со пребарување во евиденцијата на невработените инвалидни лица, на лица кои

останале без работа поради стечај или економски, технолошки, структурални и слични промени кај работодавачот и невработени лица кои подолго време чекаат вработување со обука, преквалификација или доквалификација за вработување;

- услуги на работодавачот за условите и начинот на обезбедување на поволностите при вработувањето на невработените лица;

- организирање на средби и разговори од страна на Агенцијата со работодавачите и невработени лица (саеми на работна сила), за условите и

- информирање на работодавачите и обезбедување услуги за вработување на работници со дефицитарни занимања, со упатување на невработено лице од една во друга подрачна единица на Агенцијата, со организирање на обука на дополнителни или посебни знаења на одделни невработени лица или со обука, преквалификација или доквалификација на невработени лица.

Член 19

Услугите од размената на трудот за невработените и други лица што бараат работа од Агенцијата се состојат особено во:

- собирање информации од невработеното лице при пријавувањето во Агенцијата за пополнување на обрасци и документи, со разговор- интервју на невработеното лице со одговорно лице во Агенцијата;

- прибирање податоци од невработеното лице за неговите квалификации, знаења и способности, заради селекција и упатување на работно место;

- процена на потребите на невработеното лице од услугите во Агенцијата;

- информирање на невработеното лице за времето и начинот на пријавување во Агенцијата;

- обезбедување информации на невработените и други лица за видот на услугите и начинот што можат да ги добијат од Агенцијата;

- евиденција на невработените лица во Агенцијата заради вработување или остварување на права по основа на невработеност;

- советување и упатување на невработените и други лица кои бараат работа за професионална ориентација заради избор на занимање или вработување по пат на тестирање и разговор;

- пребарување по досиеата на невработените лица, заради пронаоѓање квалификувани невработени лица, според стручните способности, односно работите што можат и бараат да ги работат;

- обезбедување информации на невработените и други лица кои бараат работа за слободните работни места од одговорното лице во Агенцијата во врска со вработувањето;

- разговор и упатување на невработените лица до работодавачот кој пријавил потреба од работници;

- давање совети на невработените и други лица кои бараат работа како сами да бараат работа преку огласи, контакти со работодавачите и на друг начин;

- тестирање и советување на невработените и други лица кои бараат работа за избор на занимање за кое лицето има најмногу интерес и способности, за кое се бара и занимање кое одговара на знаењето и способностите на лицето;

- организирање на обука и давање совети за надоградување на способностите на невработените лица, заради вработување;

- давање услуги на невработените лица во работни клубови за пренесување знаења и техники за наоѓање работа;

- координирање на обуката, преквалификација и доквалификација во јавните и приватните установи од областа на образованието на лицата за време на обуката, преквалификацијата или доквалификацијата;

- барање работни места за невработени лица со високи квалификации, за невработени инвалидни лица и лица кои подолго време чекаат вработување;

- информации за дефицитарните занимања и за можности за вработување;

- одржување и чување на евиденцијата на невработените лица.

Начинот на пријавувањето на невработените лица поблиску се уредува со акт на Агенцијата.

Член 53

Невработено лице, согласно овој закон е лице пријавено во Агенцијата, кое е невработено и активно бара работа, способно е да работи и е подготвено да прифати секакво соодветно или погодно вработување што ќе го понуди Агенцијата.

Невработено лице е и странец кој поседува лична работна дозвола за странец до периодот на важноста на истата и странец кој врз основа на склучен меѓународен договор или според принципот на реципроцитет ги исполнува условите за добивање паричен надоместок во случај на невработеност, се додека е корисник на тој надоместок.

Невработено лице е и лице кое е на обука кај работодавач, на курс за образование или на друга обука и за тоа време користи право на паричен надоместок за подготовка за вработување, за времето на користење на паричниот надоместок.

Како невработено лице, во смисла на овој закон не се смета лице кое е:

- во работен однос,

- самовработено,

- сопственик, основач или управител на трговско друштво и друго правно лице или е член на раководен орган, односно овластено лице во трговско друштво и друго правно лице, освен во здруженија и фондации,

- вршител на земјоделска, сточарска или друга дејност,

- вршител на занаетчиска, односно професионална дејност,

- корисник на пензија,

- кое има статус на ученик во средно училиште, редовен студент, стажант и лице кое учествува во образование за возрасни, а е помладо од 26 години,

- кое два пати во текот на две години одбило обука, преквалификација или доквалификација на која ќе го упати Агенцијата,

- кое два пати во текот на две години одбие да се јави или да заснова работен однос кај работодавач кај кого го упатила Агенцијата и

- кое работно е ангажирано или врши дејност, спротивно на законот.

Условите од ставот 1 на овој член, невработеното лице е должно да ги исполнува за времето додека е во евиденцијата на невработените лица.

Член 56

На невработеното лице може да му се понуди соодветно, погодно и друго вработување.

Соодветно вработување може да му се понуди на невработеното лице во период од денот на воведување на лицето во евиденцијата на невработените лица до истекот на 12 месеци од тој ден. Агенцијата може да понуди погодно вработување од 12 месеци до 24 месеци од денот на воведување на лицето во евиденцијата.

По истекот на 24 месеци од воведувањето во евиденцијата на невработеното лице може да му се понуди и друго работно место кое не се смета за соодветно или погодно во смисла на овој закон.

Доколку невработеното лице еднаш одбие понудено вработување според став 1 и 2 на овој член, се опоменува од страна на Агенцијата. Доколку лицето по втор пат одбие понудено вработување, по службена должност се евидентира во листата на други лица евидентирани во Агенцијата.

Лицата корисници на социјална парична помош и членовите на нивните домаќинства покрај обврските од став 1 и 2 на овој член, имаат обврска и да прифатат ангажирање на јавна работа или работа од јавен интерес, според условите предвидени со Закон за социјална заштита, доколку одбие ангажирање на јавна работа или работа од јавен интерес лицето се брише од евиденцијата на невработени лица.

За лицата корисници на социјална парична помош и членовите на нивните домаќинства роковите од став 1 и 2 на овој член се 6 и 12 месеци.

Член 57

Како соодветно се смета вработувањето кое ги исполнува следните услови:

- на неопределено или определено време со полно или пократко од полното работно време, согласно Законот за работните односи или прописите за професионална рехабилитација и вработување на лица со инвалидност,

- на работно место што е оддалечено најмногу два часа возење со јавен превоз или превоз организиран од работодавачот од местото на живеење на лицето до местото на работа и назад, односно еден час за невработено лице што живее самостојно со дете на возраст помала од 15 години во рамките на заедничко домаќинство и

- кое е во согласност со видот и степенот на завршеното образование на лицето и стекнатите вештини наведени во пополнетиот формулар кој го доставува до Агенцијата заради евидентирање во евиденцијата на невработените лица, ако лицето за првпат бара работа или повторно бара работа по пауза во вработувањето од најмалку две години.

Со согласност на невработеното лице, може веднаш да му се понуди работа која е на пониско ниво на образование и/или квалификации од степенот на завршеното образование на лицето и стекнатите вештини.

Член 58

За погодно се смета вработувањето:

- на неопределено или определено време со пократко работно време од полното работно време, согласно Законот за работните односи или прописите за професионална рехабилитација и вработување на лица со инвалидност,

- на работно место што е оддалечено најмногу два часа возење со јавен или превоз организиран од работодавачот од местото на живеење на лицето до местото на работата и назад, односно еден час за невработено лице кое живее самостојно со дете на возраст помала од 15 години во рамките на заедничко домаќинство и

- за кое е потребно образование или вештини кои се најмногу еден степен пониски од образованието или вештините на лицето, наведени во пополнетиот формулар кој го доставува до Агенцијата заради евидентирање во евиденцијата на невработените лица.

Член 59

Невработеното лице и лицето кое бара работа лично или преку електронскиот систем на Агенцијата се пријавува во Агенцијата на чие подрачје има постојано место на живеење заради воведување во евиденцијата на невработените лица или во евиденцијата на други лица кои бараат работа, со изјава на лицето на посебен формулар во која евиденција сака да биде евидентирано, согласно овој закон и актот од член 61 став 2 на овој закон.

На одговорно лице во Агенцијата кое ќе овозможи пријавување на невработено лице и друго лице кое бара работа спротивно на став 1 на овој член, ќе му се откаже договорот за вработување поради несовесно извршување на работните обврски и непридржување кон прописите што важат за вршење на работите на работното место.

Невработеното лице кое користи право на паричен надоместок е должно лично да се јавува во Агенцијата, на секои 30 дена и да докаже дека активно барало работа во последниот месец.

Правото на исплата на паричен надоместок по барање на невработеното лице може да мирува во случај кога:

- престојува надвор од Република Македонија повеќе од 30 дена заради семејно обединување, но не повеќе од 90 дена и

-престојува надвор од Република Македонија заради лекување или помош и нега на член од потесното семејство повеќе од 30 дена, но не повеќе од 90 дена.

Член 59-а

Невработеното лице е должно лично да се јавува во Агенцијата на секои 30 дена и да докаже дека активно барало работа во последниот месец, а друго лице кое бара работа на секои шест месеци.

Невработеното лице кое нема да ја исполни обврската од став 1 на овој член во рок од 30 дена по истекот на рокот на јавување утврден во индивидуалниот план за вработување, се брише од евиденцијата на невработени лица и може повторно да се пријави по истекот на една година, а корисниците на права по основ на невработеност го губат и правото.

Невработеното лице кое од Агенцијата е упатено кај работодавач заради вработување и не се јави или одбие да заснова работен однос на соодветно или погодно вработување, согласно овој закон или одбие обука, преквалификација или доквалификација заради вработување, се брише од евиденцијата на невработените лица и може повторно да се пријави по истекот на една година.

Невработеното лице кое не ги почитува преземените обврски во индивидуалниот план за вработување, се брише од евиденцијата на невработените лица и може повторно да се пријави по истекот на една година.

Лице кое што не прифати обука два пати во текот на две години се брише од евиденцијата на невработените лица. Невработеното лице кое нема да ја извести Агенцијата за промените што влијаат за стекнување и губење на правата, а од страна на инспекцискиот орган се затекне да работи спротивно на законот или одбие работно ангажирање за вршење на јавни работи, се брише од евиденцијата на невработените лица и може повторно да се пријави по истекот на една година. Инспекцискиот орган за овие лица е должен писмено да го извести центарот за социјална работа и Агенцијата.

Невработеното лице кое од страна на инспекцискиот орган ќе се затекне да работи спротивно на законот прави прекршок.

Член 61-а

Регистарот на евидентирани невработени лица, регистарот на евидентирани лица со привремена неможност за вработување, регистарот на учесници во програми на активни политики за вработување, регистарот на евидентирани други лица кои бараат работа и регистарот на корисници на јавни средства од Агенцијата и спроведувачи на мерки предвидени со овој и друг закон, задолжително ги содржи следните податоци:

- име и презиме,

- датум на раѓање,

- пол,

- единствен матичен број на граѓанинот (ЕМБГ),

- даночен број на лиценцираните Агенции и спроведувачите на активните мерки за вработување,

- адреса на постојано или привремено живеалиште ( во други земји и државен код),

- државјанство,

- статус (ученик во средно образование, студент, вработен, самовработен, пензионер, земјоделец – доколку лицето се изјасни),

- припадност на етничка заедница,

- број на трансакциска сметка,

- број на телефон и електронска пошта за контакт,

- образование, стручни квалификации, вештини, докавалификации и работно искуство,

-работоспособност и ограничувања,

- осигурителен период и

- период на вработување.

Освен заедничките податоци, евиденциите од став 1 на овој член ги содржат и следните податоци:

1) регистар на невработени лица :

- пријавување, водење во евиденција и бришење од евиденција,

- причина за бришење од евиденција,

-исполнување на обврски кои произлегуваат од статусот невработено лице според овој закон (известувања, упатувања, исполнување на други обврски),

- основа за надоместок во случај на невработеност,

- период и висина на надоместокот по основ на невработеност,

- вид и висина на надоместоци по основ на невработеност,

- период во кој се прима социјална парична помош од центарот за социјални работи,

- вид, времетраење и давател на услугата, утврден со овој закон,

- барање за поврат на неправедно примени средства и начинот на поврат,

- жалби и

- почеток и крај на судска постапка во која засегнатото лице е странка во врска со примена на одредбите од овој закон (вид судска постапка, предмет на спор, упатен број,

известување за исходот од судењето);

2) регистар на лица со привремена неможност за вработување:

- пријавување, водење во евиденција и бришење од евиденција,

- причини за бришење од евиденција,

- период на оневозможеност за вработување,

- датум на разгледување на неможноста за вработување од надлежен орган согласно

закон и

- предлог мерки на надлежниот орган за утврдување на привремена неможност за

вработување;

3) регистар на лица кои учествуваат во програми за активни политики за вработување:

- пријавување, водење во евиденција и бришење од евиденција,

- причини за бришење од евиденција,

- вид, времетраење и давател на услугата, утврден со овој закон,

- припадност на одредена целна група,

- потрошени финансиски средства,

- успешност во спроведената програма,

- исполнување на договорните обврски од страна на засегнатото лице,

- барања за поврат на неправедно примени средства и начинот на поврат,

- жалби и

- почеток и крај на судска постапка во која засегнатото лице е странка во врска со примена на одредбите на овој закон ( вид судска постапка, предмет на спор, упатен број, известување за исходот на судењето);

4) регистар на други лица кои бараат работа:

- пријавување, водење во евиденција и бришење од евиденција,

- причини за бришење од евиденција,

- вид, времетраење и давател на услугата, утврден со овој закон,

- вид и висина на парични надоместоци на кои има право лицето кое бара работа, според одредбите од овој закон,

- за лица кои бараат работа, а чиј работен однос е во опасност, име и издавач на документот со кој се потврдува дека работниот однос на работникот е во опасност (деловен план на работодавачот, програми за технолошки вишок, одлука за престанок на работниот однос од деловни причини (технолошки, економски, организациони и слично), известување од ликвидаторот или стечајниот управник за временскиот период во којшто се планира на работникот да му престане работниот однос од деловни причини) и

- за лицата во работен однос на определено време кои бараат работа, а чиј работен однос е во опасност, датум на истекување на важноста на договорот на определено време и

5) регистарот на корисници на јавни средства од Агенцијата и спроведувачи на мерки предвидени со овој и друг закон, ги содржи следните информации:

- регистрирано име и седиште или име и адреса на деловниот субјект,

- регистарски број на деловниот субјект,

- даночен број на деловниот субјект,

- име и презиме на одговорното лице во деловниот субјект,

- правен основ за исплата на средствата (договор, налог за набавка и друго),

- износ и намена на платени средства,

- датум на надзорот,

- барања за поврат на неправедно примени и користени износи и начин на поврат,

- датум на барање за поврат,

- жалби,

- почеток и крај на судска постапка во која засегнатото лице е странка во врска со примена на одредбите на овој закон (вид судска постапка, предмет на спор, упатен број и известување за исходот од судењето) и

- информација за редовноста на исплатата на платите и уплатите на придонесите од задолжително социјално осигурување од работодавачот.

Лицата кои се внесени во евиденцијата, според овој закон, се должни да ја известат Агенцијата доколку настане каква било промена во информациите, која би влијаела врз исполнувањето на условите под кои лицата се водат во евиденцијата или врз бришењето од евиденцијата, најдоцна осум дена по настанувањето на промената.

Член 61-б

Агенцијата собира податоци потребни за остварување на своите надлежности, утврдени со закон, директно од лицето на кое се однесуваат податоците и од евиденциите кои се водат во следните органи: Управата за јавни приходи, Фондот за здравствено осигурување на Македонија, Фондот на пензиското и инвалидското осигурување на Македонија, центрите за социјална работа, Државниот инспекторат за труд, Централниот регистар на Република Македонија, Врховниот суд на Република Македонија и од други органи и институции кои водат евиденции, утврдени или водени врз основа на закон, а кои се потребни за остварување на надлежностите на Агенцијата. Агенцијата може да ги поврзе евиденциите, кои се водат во согласност со овој закон, со евиденциите кои ги водат органите наведени во став 1 на овој член.

Со цел примена на мерки, спроведувачите на активни мерки може да добијат од Агенцијата информации за тоа дали некое лице е заведено во регистарот на невработени лица и останати податоци кои се потребни за примена на мерките, како и лични податоци кои се однесуваат на целта на примената на мерките.Корисниците на права според овој закон се должни да ја известат Агенцијата и други спроведувачи на мерки за сите промени кои влијаат врз стекнувањето, одземањето или губењето на правата, најдоцна осум дена по настанувањето на промената.

Член 61-ѓ

Агенцијата го брише лицето од регистарот на невработени лица или од регистарот на лица кои учествуваат во програми за активна политика за вработување доколку лицето:

- веќе не е невработено, според одредбите на овој закон,

- само се одјави од регистарот на невработени лица или од регистарот на лица кои учествуваат во програми за активна политика за вработување,

- не се пријави во утврден рок или не се јави на покана од Агенцијата од неоправдани причини,

- не ја извести Агенцијата за стекнувањето и губењето на правата,

- одбие да се вклучи во програма за активна политика за вработување или не ги исполни обврските од договорот за учество во програма за активна политика за вработување,

-одбие соодветно или погодно вработување или одбие да присуствува на интервју за работа или не покаже интерес за присуство на интервју за работа,

- одбие субвенционирано вработување,

- не обезбеди точни податоци за стекнување статус на невработено лице или статус на учесник во програма за активна политика за вработување,

- кај лицето се утврди постоење на причина поради која лицето привремено не може да се вработи,

- е во притвор во времетраење од повеќе од шест месеци или доколку лицето започне да издржува казна затвор од шест месеци и повеќе,

- од страна на инспекциски орган лицето се затекне да работи спротивно на закон,

- не бара активно работа,

-одбие да потпише индивидуален план за вработување во согласност со овој закон,

- исполни услови за пензија,

- на странец му истече важноста на личната работна дозвола,

- започне да врши занаетчиска, земјоделска, сточарска или друга дејност,

- одбие работно ангажирање за вршење на јавни работи и

- замине на отслужување на доброволен воен рок.

Учеството во програми за активна политика за вработување не е причини за бришење од регистарот на невработени, освен во случаи кога лицето зема учество во програма за активна политика за вработување која води до склучување на договор за вработување, лицето останува во регистарот на лица кои учествуваат во програми за активна политика за вработување.

Член 87-а

Управните, финансиските, стручните, административните и другите работи за спроведување на вработувањето и осигурувањето во случај на невработеност утврдени со закон и Статутот на Агенцијата се работи од јавен интерес кои ги вршат вработените во Агенцијата.

Вработените во Агенцијата кои вршат работи од јавен интерес согласно со закон, имаат статус на јавни службеници.

Вработените во Агенцијата кои вршат помошни и технички работи немаат статус на јавни службеници и во однос на нивните права, обврски и одговорности од работниот однос се применуваат одредбите на општите прописи од работните односи и одредбите од Законот за вработените во јавниот сектор.

Вршењето на поединечни управни работи во управна постапка за остварување на правата од вработување и осигурување во случај на невработеност во согласност со закон, има карактер на јавни овластувања кои ги врши Агенцијата.

Член 87-б

За вработените во Агенцијата кои имаат статус на јавни службеници за прашањата кои се однесуваат на вработувањето, правата и должностите, одговорноста, оценувањето, престанокот на вработувањето, заштитата и одлучувањето за правата и обврските на јавниот службеник се применуваат одредбите од Законот за административни службеници и Законот за вработените од јавниот сектор.

Член 87-в

Вработените во Агенцијата кои вршат административни работи имаат статус на
административни службеници.

За прашањата кои се однесуваат на работниот однос на вработените од ставот 1 на овој член кои не се уредени со овој закон и со колективен договор, се применуваат одредбите од Законот за административните службеници и општите прописи за работните односи.

Вработените во Агенцијата кои вршат помошни и технички работи имаат статус на помошно - технички персонал.

На помошно - техничкиот персонал во Агенцијата ќе се применува Законот за вработените во јавниот сектор и општите прописи за работни односи.

Член 88

Организацијата на Агенцијата, органите, нивната надлежност и начинот на одлучување, како и другите прашања значајни за работата и работењето на Агенцијата поконкретно се уредуваат со Статутот на Агенцијата.

Согласност на Статутот и на актите за организација и систематизација на Агенцијата дава Владата на Република Македонија.

Член 98

Работодавачот кој ќе вработи работник на неопределено време над бројот на вработените на неопределено време на денот на вработувањето на нови работници, се ослободува од плаќање на персонален данок од доход за нововработените работници за време од три години.

За остварување на правото од став 1 на овој член, нововработените работници мора да биле евидентирани како невработени лица во Агенцијата најмалку една година.

Ако работодавачот го намали бројот на работниците вработени на неопределено време на денот на вработувањето на нови работници, го губи правото од став 1 на овој член и е должен да го плати персоналниот данок од доход за времето за кое го користел правото на ослободување.

 Работодавачот кој започнува вршење на дејност како трговец-поединец или основа трговско друштво, како и физичко лице кое врши дејност во согласност со закон, има право на ослободување од став 1 на овој член, доколку достави доказ од надлежниот регистарски орган дека пред отпочнувањето на вршењето на дејноста не бил регистриран за вршење на дејност.

Член 98-г

Работодавачот од приватниот сектор, по претходно поднесено барање до Агенцијата, ќе биде ослободен од плаќање на придонеси од задолжително социјално осигурување и/или персонален данок на доход, доколку ги исполни следниве општи услови:

- невработеното лице кое сака да го вработи, во последните две години да не било претходно вработено кај истиот работодавач кој ќе користи мерка за ослободување од плаќање на придонеси од задолжително социјално осигурување и/или персонален данок на доход;

- невработеното лице кое сака да го вработи, во последните две години, да не било претходно вработено кај работодавач кој има сопственичка, организациска или управувачка поврзаност со работодавачот кој ќе користи мерка за ослободување од плаќање на придонеси од задолжително социјално осигурување и/или персонален данок на доход;

- да не го намалил бројот на вработени лица сметано од 15 мај 2016 година до денот на вработувањето на нови работници, согласно со мерките од членовите 98-д и 98-ѓ од овој закон, освен во случај на смрт или пензионирање. Доколку работодавачот го зголемил бројот на вработени лица сметано од 15 мај 2016 година до денот на вработувањето на нови работници, согласно со мерките од членовите 98-д и 98-ѓ од овој закон, да не го намалил вкупниот број на вработени лица до денот на вработувањето на новите работници и

 - да нема неисплатени плати, придонеси од задолжително социјално осигурување и даноци повеќе од два последователни месеца, што се докажува со потврда издадена од Управата за јавни приходи од страна на работодавачот или по пат на размена на податоци по службена должност преку Агенцијата.

Член 98-д

Невработено лице за кое работодавачот ќе биде ослободен од плаќање на персонален данок на доход и придонеси од задолжително социјално осигурување е:

 - невработено лице до 35 години возраст, кое што претходно немало заснован работен однос или

- невработено лице до 35 години возраст кое имало претходно заснован работен однос, но пред вработувањето согласно со мерката од овој член немало заснован работен однос најмалку три месеци.

Ослободувањето од плаќање на придонеси од задолжително социјално осигурување и персонален данок на доход се однесува на период во траење од 36 месеци сметано од денот на вработувањето.

Работодавачот е должен да го задржи лицето од ставот 1 на овој член уште 12 месеци, по истекот на периодот за којшто е ослободен од плаќање придонеси од задолжително социјално осигурување и персонален данок на доход.

Договорот за вработување се потпишува на неопределено време, со полно работно време.

Ослободувањето од плаќање на придонеси од задолжително социјално осигурување и персонален данок на доход на месечна основа се однесува до просечна бруто плата за претходната година објавена од Државниот завод за статистика, а разликата над просечната бруто плата за придонеси од задолжително социјално осигурување и персонален данок на доход ја пресметува и плаќа работодавачот.

Член 98-е

 Користењето на мерките од членовите 98-д и 98-ѓ од овој закон ќе престане доколку работодавачот кој по вработувањето на лица согласно со мерките од членовите 98-д и 98-ѓ од овој закон, има долг по основ на неисплатена плата, придонеси од задолжително социјално осигурување и даноци за два последователни месеца.

Работодавачот од ставот 1 на овој член е должен да го плати износот на средства за кој бил ослободен од плаќање за изминатиот период.

Работодавачот кој нема да го задржи лицето од член 98-д и член 98-ѓ став 1 алинеја 1 од овој закон за уште 12 месеци по истекот на периодот за којшто е ослободен од плаќање придонеси од задолжително социјално осигурување и/или персонален данок на доход е должен во рок од 30 дена да го уплати износот на средства за кој бил ослободен од плаќање за изминатиот период.

Работодавачот е должен да не го намали вкупниот број на вработени за кои не користи ослободување за целиот период за кој е ослободен од плаќање на придонесите за задолжително социјално осигурување и/или персонален данок на доход, освен во случаи на смрт или пензионирање, а во спротивно е должен да го врати целиот износ на средствата за коишто бил ослободен во периодот до намалувањето на бројот на вработените.

Доколку работодавачот го откаже договорот за вработување од основани причини согласно со Законот за работните односи, e должен во рок од 30 дена на негово место да вработи друго невработено лице од истата категорија за преостанатиот период за којшто користи ослободување од плаќање на придонеси од задолжително социјално осигурување и/или персонален данок на доход и преостанатиот период за кој има обврска да го задржи лицето во работен однос.

Доколку при вршењето на инспекцискиот надзор инспекторот за труд утврдил дека работодавачот сторил неправилност од одредбите на овој закон, работодавачот нема да може повеќе да поднесува барање за ослободување од плаќање на придонесите за задолжително социјално осигурување и/или персонален данок на доход, согласно со овој закон.

Ослободувањето од плаќање на придонеси од задолжително социјално осигурување и/или персонален данок на доход од членовите 98-д и 98-ѓ од овој закон се однесува и за самовработено лице кое се вработило согласно со мерките од овој закон.

Член 98-ж

Евиденцијата на работодавачите од приватниот сектор, невработените лица и самовработените лица од членовите 98-д и 98-ѓ од овој закон ја води Агенцијата.

Агенцијата најдоцна секои 30 дена ќе доставува податоци до Управата за јавни приходи, за работодавачите од приватен сектор - корисници на мерките од членовите 98-д и 98-ѓ од овој закон, со цел Управата за јавни приходи да преземe мерки согласно со своите законски надлежности.

Агенцијата на 1 и 15 во месецот врши проверка на бројот на вработените кај работодавачот кој ги користи мерките од членовите 98-г, 98-д и 98-ѓ од овој закон и доставува податоци до Управата за јавни приходи.

Управата за јавни приходи по утврдување на постоење на долг по основ на неисплатена плата, придонеси од задолжително социјално осигурување и даноци за два последователни месеца, за работодавач - корисник на мерките од член 98-д и член 98-ѓ од овој член, ќе започне постапка за наплата на износот на средствата за кои работодавачот бил ослободен од плаќање согласно со закон, а на работодавачот му престанува ослободувањето од плаќање придонеси од задолжително социјално осигурување и/или персонален данок на доход.

 Член 100

Мандатен платен налог од 500 евра во денарска противвредност ќе му се изрече на службеното лице во Агенцијата, ако:

 - не ја огласи пријавата за потреба од работник во Агенцијата (член 7 став 2):

- посредувањето при вработување се врши под услови и на начин спротивно на членовите 26 до 46 од овој закон;

- не го пријави секое засновање на работен однос и секој престанок на работен однос (член 51) и

- воведе евиденција на невработените, невработено лице пред истекот на рокот утврден во овој закон (членови 56, 57 и 58).

 Мандатен платен налог од 200 евра во денарска противвредност ќе му се изрече за прекршок од ставот 1 на овој член на директорот, односно друго службено лице кај работодавачот.

Мандатен платен налог од 200 евра во денарска прoтиввредност ќе му се изрече на невработено лице или друго лице кое бара работа кое од страна на инспекцискиот орган ќе се затекне да работи спротивно на законот (член 59-а став 6).

Ако инспекторoт на трудот утврди дека е сторен прекршок од овој член, пред да поднесе барање за поведување на прекршочна постапка должен е на сторителот на прекршокот да му издаде мандантен платен налог согласно Законот за прекршоците

Глоба во износ од 25 до 50 евра во денарска противвредност ќе му се изрече за прекршок на овластеното службено лице кое ја води постапката, ако:

- не ги прибави доказите во рок од три дена од денот на приемот на барањето (член 27- а став 3 и член 74 став 4) и

- не одлучи по барањето во рок од 30 дена од денот на приемот на барањето (член 80 став 3).

Глоба во износ од 25 до 50 евра во денарска противвредност ќе му се изрече за прекршок на овластеното службено лице од надлежниот јавен орган од кој се побарани доказите и податоците ако не ги достави бараните докази и податоци во рок од три дена од денот на приемот на барањето (член 27-а став 4 и член 74 став 5).